Lubanga paro piwu.
Tye yo mapol ma watwero nyuto kwede ni wamaro Jehovah. Me labolle, wanyuto mar pi Lubanga ki luwotwa ka wanywako i tic me tito kwena me Ker-ri ki mit kom. (Mat. 24:14; 28:19, 20) Wanyuto ni wamaro Jehovah ka waciro atematema ki bene wagwoko gennewa. (Jab. 84:11; Yak. 1:2-5) Ka watye i atematema mukato kakare, watwero bedo ki gen ni meno Lubanga ngeyo pekowa dok bene en bikonyowa pien piwa tek bote. (Jab. 56:8) Marwa pi Jehovah miyo walwodo lok i kom cwecce kacel ki jami mukene mamwonya ma en otimogi. Wanyuto mar pi Lubanga kacel ki Lokke ka wakwano Baibul kare ki kare i yo matut. Mar pi Jehovah weko wanyikke bote i lega. Dok bene marwa pi Lubanga dongo matut ka walwodo lok i kom ginkok ma en omiyo pi balwa. (1 Jon 2:1, 2) Magi aye tyen lok mogo manok ma giweko wamaro Jehovah macalo adwogi me marre piwa. wp15 8/1 1:6, 17, 18
Diyo cwiny ber.
I lobo manyen, bimitte ni i kine mukene myero wadi cwinywa. Me labolle, waromo winyone ni jo mogo cwinygi yom pien ni kicero wadigi kacel ki luremgi. Ento, wan nongo myero kong wakur wang ma kicero jowa me amara. Ka meno otimme, tika wabidiyo cwinywa kun wabedo ki yomcwiny pien jo mukene kicero wadigi ki luremgi? (Rom. 12:15) Ka wapwonye me diyo cwinywa wek cikke pa Jehovah ocobbe i kare-ni, man bikonyowa me diyo cwinywa i kare meno. Watwero bene yubbe me kwo i lobo manyen-ni ka wadiyo cwinywa ma lubbe ki niango manyen madok i kom lok me ada. Tika wacwalo cawa malac me kwano niango manyen kun wadiyo cwinywa ka kitimo alokaloka motmot i niangowa me Baibul? Ka tye kumeno, ci bibedo yot botwa me diyo cwinywa i lobo manyen-ni ka nongo Jehovah pwonyowa me niang gin ma myero watim.
Nio wang ma wan ducu wadoko . . . dano mucwiny, ma wadongo warom ki Kricito, ma en aye jami ducu opong iye.”
Lakwena Paulo ocoyo ni pire tek ni Lukricitayo me Epeco myero gudong i yo me cwiny. En ocuko cwinygi ni ‘gudok acel i niyegi ki i ngeyo Wod pa Lubanga, nio ka gudoko dano mucwiny, ma gudongo girom ki Kricito, ma en aye jami ducu opong iye.’ (Ep. 4:13) Kacokke me Epeco onongo dong orii pi mwaki mapol i kare ma Paulo coyo waragane. Omege ki lumege mapol ma i kacokke meno onongo dong gitye Lukricitayo muteggi i yo me cwiny. Ento, tye jo mogo ma onongo pud mitte ni kong gumedde ki dongo wek guteggi i yo me cwiny. Man bene rom aroma ki Lucaden pa Jehovah i kare-ni. Tye omege ki lumege mapol ma gutiyo pi Lubanga pi mwaki malac dok guteggi i yo me cwiny. Ento tye ni pe jo ducu ma i kacokke guteggi i yo me cwiny. Me labolle, dano alip mapol ginongo batija mwaka ki mwaka, pi meno tye mogo ma myero gutute me dongo i yo me cwiny. Ento in kono?